b'\n_START_ARTICLE_\nGeorg 3. af Storbritannien\n_START_SECTION_\nBaggrund og egen familie\n_START_PARAGRAPH_\nGeorge 3. var s\xc3\xb8n af prinsesse Augusta af Sachsen-Gotha og prins Frederik Ludvig af Wales. Han var den tredje britiske monark af sl\xc3\xa6gten Hannover, en gren av Huset Welf, og nedstammede fra Henrik L\xc3\xb8ve. Han giftede sig 8. september 1761 med Charlotte-Sofie af Mecklenburg-Strelitz._NEWLINE_Parret fik ikke mindre end 15 b\xc3\xb8rn, deriblandt den senere kong Georg 4. af Storbritannien og hans yngre bror og efterf\xc3\xb8lger, Vilhelm 4. Kong Georg og dronning Charlottes hof var berygtet for sin strenghed; ikke en gang deres egne b\xc3\xb8rn fik lov til at sidde ned i sine foreldres n\xc3\xa6rv\xc3\xa6r, eller sige noget uden f\xc3\xb8rst at blive tiltalt. Kongeparret fulgte etiketten s\xc3\xa5 strengt, at de aldrig kunne f\xc3\xa5 noget normalt forhold til andre. Ingen - ikke engang gamle folk, gravide eller invalide - m\xc3\xa5tte s\xc3\xa6tte sig ned i kongeparrets n\xc3\xa6rv\xc3\xa6r, men var n\xc3\xb8dt til at st\xc3\xa5 oprejst, ofte i timevis. Fanny Burney beklagede sig over, at man s\xc3\xa5 sig n\xc3\xb8dt til at bide sig i kindet for at forhindre hoste eller nys; det var nemlig ogs\xc3\xa5 forbudt._NEWLINE_Georg var enest\xc3\xa5ende blant hannoveranerne ved sin trofasthed mod sin kone, selv om der gik rygter om, at han i forvejen var hemmeligt gift med kv\xc3\xa6kerpigen Hannah Lightfoot, som han fik tre b\xc3\xb8rn med. _NEWLINE_Georg var Storbritanniens l\xc3\xa6ngst regerende, mandlige monark, og den f\xc3\xb8rste av Georg\'erne, der var f\xc3\xb8dt og opvokset i England. I mods\xc3\xa6tning til sine tyske forg\xc3\xa6ngere forstod han det britiske system, og regerede landet i traditionen efter engelske konger._NEWLINE_Georg n\xc3\xa5ede at blive far til 15 b\xc3\xb8rn; men ved sin d\xc3\xb8d havde han ikke et eneste barnebarn, der var f\xc3\xb8dt indenfor \xc3\xa6gteskab.\n_START_SECTION_\nRegering\n_START_PARAGRAPH_\nGeorg efterfulgte sin farfar p\xc3\xa5 tronen, og med tilnavnet Farmer George (= Landmanden Georg) var han en velmenende og pligtopfyldende regent, som gerne gav sig i snak med sine unders\xc3\xa5tter. Samuel Johnson m\xc3\xb8dte ham og sagde: "Sig om kongen, hvad I vil, men han er den \xc3\xa6dleste gentleman, jeg har m\xc3\xb8dt." Men kongen satte aldrig sin fod i Skotland, Wales eller Irland, og rejste knapt noget sted overhovedet, bortset fra sine ferier i Weybridge. Han forstod sig hverken p\xc3\xa5 videnskab eller kunst, men grundlagde Royal Academy og underst\xc3\xb8ttede personligt astronomen William Herschel. Han syntes, Shakespeare var "trist l\xc3\xa6sning", men erhvervede sig datidens st\xc3\xb8rste bogsamling, som i dag udg\xc3\xb8r King\'s library i British Museum. Han havde ogs\xc3\xa5 en oplyst holdning til medicin og behandlingen af sindssygdom, hvad der is\xc3\xa6r g\xc3\xb8r det s\xc3\xa5 trist og ironisk, at han selv blev offer for s\xc3\xa5 megen uforstand, da han blev syg. _NEWLINE_Uheldigvis mente han, at de engelske kolonier i Nordamerika skulle v\xc3\xa6re med til at betale for syv\xc3\xa5rskrigen, som trods alt havde tvunget Frankrig til at opgive sine territorier i Nordamerika. Men en stempelafgift og senere en afgift p\xc3\xa5 te vakte kolonisternes vrede, resulterende i Tea Party-opstanden, hvorefter Storbritannien kom tabende ud af den amerikanske uafh\xc3\xa6ngighedskrig i 1783. Kolonierne rev sig l\xc3\xb8s og dannede USA. Kong Georgs situation bedrede sig, da William Pitt den yngre samme \xc3\xa5r blev statsminister, kun 24 \xc3\xa5r gammel. Det var indledningen p\xc3\xa5 en politisk ret stabil periode omkring 50 \xc3\xa5r frem i tid. _NEWLINE_Udenrigspolitisk var Georgs regeringstid pr\xc3\xa6get b\xc3\xa5de af tabet af de amerikanske kolonier, og af krigen mod Napol\xc3\xa9on Bonapartes Frankrig. Briternes sejre ved Trafalgar og Waterloo markerede starten p\xc3\xa5 Storbritanniens tid som verdensmagt. Indenrigspolitisk f\xc3\xb8rte den franske revolution til inddragning af borgerrettigheder, s\xc3\xa5 som tilsides\xc3\xa6ttelsen af habeas corpus (v\xc3\xa6rn mod ulovlig f\xc3\xa6ngsling) og forbud mod fagforeninger. En irsk uafh\xc3\xa6ngighedsbev\xc3\xa6gelse blev brutalt sl\xc3\xa5et ned, og Irland indlemmet i det, der fik navnet United Kingdom - det forenede konged\xc3\xb8mme. Kong Georg forb\xc3\xb8d personligt William Pitt at indr\xc3\xb8mme katolikker nogen stemmeret, s\xc3\xa5 Parlamentets irske medlemmer udelukkende var protestanter; en beslutning med katastrofale f\xc3\xb8lger, der stadig m\xc3\xa6rkes i dagens Storbritannien. Samtidig s\xc3\xa5 industrialiseringen sin begyndelse.\n_START_SECTION_\nSindssygdom\n_START_PARAGRAPH_\nKong Georg fik i 1788 et udbrud af sindssyge, kendt fra filmen The Madness of King George. I juni blev han sendt til Cheltenham for at styrke sig p\xc3\xa5 stedets p\xc3\xa5st\xc3\xa5et helsebringende vand. Han vendte tilbage til Windsor efter en m\xc3\xa5ned, og virkede da rask. Men 17. oktober 1788 blev han syg om aftenen med mavekramper og \xc3\xa5ndedr\xc3\xa6tsproblemer. Han snakkede l\xc3\xb8s og blev voldsom mod omgivelserne, inden han faldt i koma og s\xc3\xa5 ud til at v\xc3\xa6re d\xc3\xb8den n\xc3\xa6r. L\xc3\xa6gerne mente f\xc3\xb8rst, at det drejede seg om "flyvegigt" med ophav i kongens f\xc3\xb8dder, men at den havde forflyttet sig til hans hoved. Diverse remedier blev anvendt for at drive hans plager tilbage til f\xc3\xb8dderne; men til sidst blev l\xc3\xa6gerne enige om, at der var tale om sindssygdom.  _NEWLINE_Mange af de bedst kendte historier om kongens galskab stammer fra en pamflet udgivet af Philip Withers i 1789, History of the Royal Malady by a Page of the Presence, som p\xc3\xa5stod, at Georg havde h\xc3\xa5ndhilst p\xc3\xa5 et egetr\xc3\xa6 i den tro, at det var Fredrik den store. Her var der tale om falske og overdrevne anekdoter. De kongetro pr\xc3\xb8vede at dysse kongens gener ned, mens  whig\'erne overdrev dem. I 1789 blev Georg erkl\xc3\xa6ret rask, og f\xc3\xb8rst i 1801 kom der et tilbagefald, hvor han igen endte med at falde i koma. Igen kom han sig, men i juni 1804 blev han syg igen i nogen tid. Dronning Charlotte havde v\xc3\xa6ret bekymret og ret forlegen over hans tidligere sygdomsudbrud; nu var hun direkte bange for ham, og s\xc3\xb8rgede for aldrig at v\xc3\xa6re i enrum med ham. Om aftenen l\xc3\xa5ste hun sin sovev\xc3\xa6relsesd\xc3\xb8r og slap ham aldrig ind. Denne afvisning virkede st\xc3\xa6rkt p\xc3\xa5 kongen, som blev helt ude af sig. Permanent blev situationen f\xc3\xb8rst efter tilbagefaldet i oktober 1810, da han igen blev lagt i tvangstr\xc3\xb8je. I 1811 aflagde l\xc3\xa6gerne erkl\xc3\xa6ring for Parlamentet om, at Rex noster insanit (= Konge vor er sindssyg). Han, der havde v\xc3\xa6ret strengt monogam, bestormede den 70-\xc3\xa5rige hofdame lady Elizabeth Pembroke med k\xc3\xa6rlighedsbreve og obsk\xc3\xb8ne forslag. De sidste 8-9 \xc3\xa5r af sit liv var kong Georg blind og d\xc3\xb8v, og tilbragte dagene alene i Windsor-slottet. Her spillede han lidt p\xc3\xa5 harpe, talte med afd\xc3\xb8de venner, og blottede sig iblandt for tjenerskabet._NEWLINE_Frygt for nedarvet sindssygdom gjorde det sv\xc3\xa6rt for kong Georgs seks d\xc3\xb8tre at finde passende \xc3\xa6gteskabskandidater. Pr\xc3\xa6sident John Adams ytrede \xc3\xb8nske om at finde en svigerdatter blandt dem, men ombestemte sig.\n_START_SECTION_\nDiagnose\n_START_PARAGRAPH_\n\xc3\x85rsagen til kongens sindslidelse har v\xc3\xa6ret omdiskuteret. London Chronicle fastslog, at den "udelukkende skyldtes det vand, han havde drukket i Cheltenham". 1800-tallets historikere begrundede sindssygdommen med, at han ikke havde elskerinder. Som ung var Georg tilb\xc3\xb8jelig til depressioner i s\xc3\xa5dan en grad, at han ved et par anledninger ville frasige sig kongev\xc3\xa6rdigheden. Sindslidelsen blev ogs\xc3\xa5 begrundet med tabet af de amerikanske kolonier; men uafh\xc3\xa6ngighedskrigen var afsluttet seks \xc3\xa5r inden det f\xc3\xb8rste sygdomsudbrud. Bogen King George and the Mad Business af Ida Macalpine og Richard Hunter fra 1969 fremholdt, at kongen havde lidt af porfyri, en stofskiftesygdom, som p\xc3\xa5virker centralnervesystemet. I s\xc3\xa5 fald var kongen ikke virkelig sindssyg, men led af en arvelig stofskifteforstyrrelse._NEWLINE_Porfyri er dog udelukket som kong Georgs diagnose. Han havde tretten overlevende b\xc3\xb8rn med efterkommere i omtrent alle nuv\xc3\xa6rende europ\xc3\xa6iske kongehuse. Porfyri er arvelig, og skulle dermed v\xc3\xa6re brudt ud hos en lang r\xc3\xa6kke af disse. Prins Charles, som er en af dem, lod sig overtale til at skrive forordet i en biografi om kong Georg, hvor han skriver som sin opfatning, at kong Georg blev syg af blyforgiftning. Den sidste sygdomsperiode kan ud fra symptomer og hans alder skyldes senil demens.\n_START_SECTION_\nAndet\n_START_PARAGRAPH_\nDen 6. \xc3\xa6ldste by i Sydafrika, George, er opkaldt efter George 3.'